b'\n_START_ARTICLE_\nKroneordenen (Preussen)\n_START_PARAGRAPH_\nKroneordenen (tysk: Der Preu\xc3\x9fische K\xc3\xb6nigliche Kronenorden) er en pr\xc3\xb8yssisk orden innstiftet 18. oktober 1861 av kong Vilhelm I i forbindelse med hans kroning i K\xc3\xb6nigsberg. Ordenen ble tildelt for sivile og milit\xc3\xa6re fortjenester. Kroneordenen var i rang likestilt med Den r\xc3\xb8de \xc3\xb8rns orden. Ordenen ble tildelt s\xc3\xa5 lenge keiserriket Tyskland besto og falt bort i 1918._NEWLINE_\xc2\xa0\n_START_SECTION_\nInsignier\n_START_PARAGRAPH_\nOrdenstegnet for Kroneordenen besto av et hvitemaljert kors med utb\xc3\xb8yde armer. Korset hadde doble gullkanter. Midtmedaljongen var av gull og viste Preussens kongekrone omgitt av en bl\xc3\xa5emaljert bord med innskriften \xc2\xabGOTT MIT UNS\xc2\xbb. Baksiden bar innstifterens kongelige monogram preget i gull omgitt av innstiftelsesdatoen \xc2\xabDen 18 Oktober 1861\xc2\xbb p\xc3\xa5 en bl\xc3\xa5emaljert bord. Ordensstjernen for 1. klasse hadde \xc3\xa5tte str\xc3\xa5legrupper, mens stjernen for 2. klasse var firkantet. Begge bar midtmedaljongens motiv i sentrum. Ordensb\xc3\xa5ndet var bl\xc3\xa5tt for sivile fortjenester, svart med hvite striper for milit\xc3\xa6re fortjenester._NEWLINE_Ordenstegnene kunne, i likhet med det som gjaldt for Den r\xc3\xb8de \xc3\xb8rns orden, v\xc3\xa6re utstyrt med tilleggstegn som sverd, ekel\xc3\xb8v, jubileumstall og kors av forskjellig slag.\n_START_SECTION_\nTildeling\n_START_PARAGRAPH_\nKroneordenen ble tildelt sivile s\xc3\xa5 vel som milit\xc3\xa6re og ble ogs\xc3\xa5 tildelt utlendinger.\n_START_SECTION_\nNorske innehavere\n_START_PARAGRAPH_\nBlant norske innehavere av Kroneordenen er J\xc3\xb8rgen L\xc3\xb8vland, Otto Sverdrup, Thomas Thomassen Heftye og Thorvald Beyer.'